Date: 2026-09-15T09:34:55+00:00
Description: Miestny park chcú zatvoriť – a Peggy je zdrvená. Kam budú teraz s Chloe chodiť na prechádzky? Kamarátka sa rozhodne park zachrániť a zorganizovať letný jarmok, no Peggy má lepší nápad. Stačí len nájsť vílu, ktorá by Chloe splnila jedno výnimočné želanie! Lenže nie vždy sú na zázraky potrebné krídla a čarovný prútik…

Mopslík, ktorý chcel byť vílou

Vyšlo aj v tlačovej podobe

Objednať môžete na

www.albatrosmedia.sk

Bella Swift

Mopslík, ktorý chcel byť vílou – e-kniha

Copyright © Albatros Media a. s., 2026

Všetky práva vyhradené.

Žiadna časť tejto publikácie nesmie byť rozširovaná

bez písomného súhlasu majiteľov práv.

Text copyright © Orchard Books, 2022

Illustration copyright © Orchard Books, 2022

Translation © Laura Prišťáková, 2026

Slovak edition © Albatros Media Slovakia, s. r. o., 2026

E-book konverzia © Grafické a DTP studio Albatros Media, 2026

Všetky práva sú vyhradené.

Žiadna časť tejto publikácie sa nesmie

kopírovať a rozmnožovať za účelom rozširovania

v akejkoľvek forme alebo akýmkoľvek spôsobom

bez písomného súhlasu vydavateľa.

Vyťažovanie textu a dát z tejto publikácie v zmysle

čl. 4 smernice 2019/790 EÚ je zakázané.

ISBN v tlačenej verzii 978-80-566-5399-9

ISBN e-knihy 978-80-566-5414-9 (ePDF)

ISBN e-knihy 978-80-566-5550-4 (epub)

ISBN e-knihy 978-80-566-5551-1 (mobi)

Prvá kapitola

Mopslíčka Peggy oddychovala na zemi vedľa svojej najlepšej kamarátky Chloe, ktorá ležala na bruchu a čítala si knihu s vílou na obálke. V pozadí hrala pieseň od Chloeinej obľúbenej popovej hviezdy, Joea Rydera. Občas sa Chloe načiahla a pohladkala Peggy po svetlohnedej srsti. Ach… toto je raj na zemi, pomyslela si Peggy a vystrela si labky.

Zrazu sa z vedľajšej izby ozval výkrik a narušil pokoj. „Poďte rýchlo sem!“

Chloe odložila knihu nabok a Peggy vyskočila na labky. Vybehli z miestnosti, aby preskúmali situáciu.

„Čo sa deje, Ruby?“ zisťovala Chloe, keď vtrhla do sestričkinej izby.

Ach, nie! Z Rubiných úst vytekal pramienok krvi.

„Krváca!“ skríkla Peggy, no ľudia počuli iba štekot.

Bolo čudné, že Ruby nevyzerala zranená ani ju nič nebolelo. Zoširoka sa na ne usmiala a odhalila medzeru medzi prednými zubami. V ruke držala čosi malé a biele. „Pozrite! Vypadol mi prvý zub!“ vyhlásila hrdo.

„Gratulujem!“ odvetila Chloe a objala ju. „Dnes večer si ho musíš skryť pod vankúš pre zúbkovú vílu.“

„Jupí!“ zvýskla Ruby. „Možno mi aj niečo prinesie.“

Mama, ocko a ich starší brat Finn vybehli po schodoch, aby zistili, čo sa to tam deje. Ruby im ukázala štrbavý úsmev a prestrčila si jazyk cez medzeru, kde bol ešte pred chvíľou zub.

„Môjmu najmladšiemu dieťaťu vypadol mliečny zub,“ povedala mama a objala ju.

„Vyzeráš, akoby si sa práve pobila,“ doberal si Ruby Finn a ukazoval na krv na jej brade.

Mama ju vreckovkou utrela a ocko zatiaľ odniesol Rubin zub do kúpeľne a opláchol ho.

„Opatrne!“ zvolala Ruby. „Ak ti spadne do výlevky, zúbková víla nepríde.“

„Zúbková víla berie iba čisté zuby,“ poznamenal ocko. „Preto je veľmi dôležité, aby si si ich čistila dvakrát denne.“

Ups, pomyslela si Peggy. Ona si zuby neumýva ani raz za deň!

Ocko sa vrátil do izby a podal zub Ruby. „Páči sa, pekný a čistučký.“

„Kedy mi vyrastie nový?“ vyzvedala Ruby a ten mliečny si strčila pod vankúš.

„Potrvá to zopár týždňov,“ odvetil ocko.

Mama s ockom zišli dolu a Ruby sa začala prehrabávať v svojej škatuli s kostýmami. Vytiahla princeznovské šaty, bosorácky klobúk a šál z peria. Klobúk, ktorý mala mama na svadbe, pristál na Pegginej hlave.

„Čo hľadáš?“ spýtala sa Chloe.

„Môj kostým víly,“ odvetila Ruby. Vytiahla ružovo-fialovú baletnú sukničku. „Tu je!“ vykríkla. Natiahla si sukňu cez oblečenie a Chloe jej pomohla navliecť si na chrbát krídla. Potom si Ruby nasadila na hlavu trblietavú korunku a z dna škatule vyhrabala strieborný čarovný prútik.

V hotovom outfite nadšene poskakovala na posteli a mávala rukami, akoby predstierala, že lieta. „Som víla Ruby!“ zvolala. Zoskočila z postele a zhodila pritom lampu z nočného stolíka.

Ajaj! pomyslela si Peggy a práve včas jej uhla z cesty.

„Ovládam víliu mágiu,“ vyhlásila Ruby. „Aké želanie ti mám splniť?“ spýtala sa a hračkárskym prútikom ťukla sestre po hlave.

„Želám si, aby si ma s tým prestala búchať,“ odvetila Chloe. Vytrhla jej prútik z ruky a hodila ho Finnovi.

„Vráť mi ho!“ zajačala Ruby a snažila sa mu ho uchmatnúť.

Finn ho držal vysoko, takže naň nedočiahla. „Chytaj!“ zvolal a hodil ho späť Chloe.

Ruby so smiechom naháňala súrodencov po dome a usilovala sa získať svoj čarovný prútik. Peggy nechcela zmeškať zábavu, a tak sa rozbehla za nimi a zaštekala.

Table of Contents

Prvá kapitola